Document ID: 32007R0816

UREDBA KOMISIJE (ES) št. 816/2007
z dne 12. julija 2007
o odprtju letnih tarifnih kvot za uvoz določenega blaga iz Turčije, pridobljenega s predelavo kmetijskih proizvodov, ki jih zajema Uredba Sveta (ES) št. 3448/93
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 3448/93 z dne 6. decembra 1993 o trgovinskih režimih za nekatero blago, pridobljeno s predelavo kmetijskih proizvodov (1) in zlasti člena 7(2) Uredbe,
ob upoštevanju naslednjega:
(1)
S Sklepom št. 1/95 Pridružitvenega sveta med ES in Turčijo (2) se izvaja zaključna faza carinske unije. V njegovem oddelku V so določeni trgovinski režimi za predelane kmetijske proizvode.
(2)
V Sklepu št. 1/97 Pridružitvenega sveta med ES in Turčijo (3) so določeni režimi, ki se uporabljajo za nekatere predelane kmetijske proizvode.
(3)
V Sklepu št. 1/2007 Pridružitvenega sveta med ES in Turčijo (4) so določene nove izboljšave v trgovini za nekatere predelane kmetijske proizvode s ciljem poglobiti in razširiti carinsko unijo ter izboljšati gospodarsko konvergenco kot posledico širitve Skupnosti 1. maja 2004. Te izboljšave določajo koncesije v obliki dajatev prostih tarifnih kvot. Za uvoz zunaj kvot se še naprej uporabljajo veljavne trgovinske določbe.
(4)
Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (5) določa pravila za upravljanje tarifnih kvot. Primerno je določiti, da se tarifne kvote, odprte s to uredbo, upravljajo v skladu s temi pravili.
(5)
Uredbo Komisije (ES) št. 2026/2005 z dne 13. decembra 2005 o odprtju tarifnih kvot za leto 2006 in naslednja leta za uvoz nekaterega blaga iz Turčije, izdelanega s predelavo kmetijskih proizvodov, ki jih zajema Uredba Sveta (ES) št. 3448/93, v Evropsko skupnost (6) je treba razveljaviti. Količine, uvožene po tej uredbi od 1. januarja 2007 do datuma razveljavitve bi bilo treba odšteti od ustrezne nove kvote.
(6)
Ukrepi, predvideni s to uredbo, so v skladu z mnenjem Upravljalnega odbora za horizontalna vprašanja v zvezi s trgovino s predelanimi kmetijskimi proizvodi, ki niso navedeni v Prilogi I -
SPREJELA NASLEDNJO UREDBO:
Člen 1
Tarifne kvote Skupnosti za uvoz blaga iz Priloge iz Turčije so v skladu s pogoji iz Priloge odprte za obdobje od 1. januarja do 31. decembra vsakega leta od 2007 naprej.
Za uveljavljanje koristi iz teh tarifnih kvot se predloži potrdilo o gibanju blaga A.TR. v skladu s Sklepom št. 1/2006 Odbora za carinsko sodelovanje ES-Turčija.
Člen 2
Tarifne kvote Skupnosti iz člena 1 upravlja Komisija v skladu s členi 308a, 308b in 308c Uredbe (EGS) št. 2454/93.
Člen 3
Uredba (ES) št. 2026/2005 se razveljavi z začetkom veljavnosti te uredbe. Količina tarifne kvote pod zaporedno številko 09.0232 bo zmanjšana za količine testenin, uvožene po Uredbi (ES) št. 2026/2005 (zaporedna številka 09.0205) med 1. januarjem 2007 in začetkom veljavnosti te uredbe.
Člen 4
Ta uredba začne veljati na dan objave v Uradnem listu Evropske unije.
Uporablja se od 1. januarja 2007.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. julija 2007

Labels: 3
17
18
6